Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jop
Cjapitul 10
DISCUSSION fra jop e i trê amÎs
PRIN GÎR DI DISCORS
Rispueste di Jop a Bildad
Disistime de creature
10 1 O soi ingomeât de mê vite,
o lassarai sbrocâ libars i miei laments,
fevelant tal marum de mê anime.
2 I disarai a Diu: No sta condanâmi,
fasimi savê il parcè che tu sês in cause cun me.
3 Ti tornial forsit cont a tibiânus
e a dispreseâ la vore des tôs mans,
biel che tu ur dâs cuarde ai progjets dai triscj?
4 Àstu tu vôi di cjâr
o cjalistu come ch’a cjàlin i oms?
5 Sono forsit i tiei dîs come chei di un mortâl,
e i tiei agns compagns di chei di un om,
6 par che tu scuegnis lâ a sgarfâ te mê colpe
e scrutinâ a font il gno pecjât,
7 ancje se tu sâs che no ài fat nuie,
e nissun nol pò liberâmi de tô man?
8 Lis tôs mans mi àn fat e dade forme,
ben fat sot ogni aspiet; cumò tu voressis disfâmi?
9 Visiti che tu mi às fat di argile
e che tu mi fasis tornâ in pulvin.
10 No mi àstu tu colât come il lat
e fat caglâ come il formadi?
11 Tu mi às riviestût di piel e di cjâr,
tu mi às intiessût di vues e di gners.
12 Tu mi às dade vite e afiet
e la tô provedence e à tignût cont dal gno spirt.
13 Epûr tu platavis chest intal to cûr;
cumò o sai che tu le pensavis cussì.
Brame di riabilitazion
14 S’o ài pecjât, tu mi tegnis di voli
e no tu lassis cori il gno pecjât.
15 S’o soi in colpe, puar mai me!
S’o soi nocent, no olsi alçâ il cjâf,
passût come ch’o soi di vergogne e incolm di miserie.
16 S’o alci il cerneli, tu mi coris daûr tant che un leon,
tornant a mostrâti grant cuintri di me.
17 Tu tornis al atac cuintri di me,
reongint cuintri di me la tô fumate,
butant cuintri di me schiriis simpri frescjis.
18 Parcè alore mi àstu fat jessî dal grim di mê mari?
Fossio muart, cence che nissun no mi ves viodût.
19 O sares come se no fos mai esistût,
strissinât de panse al tombâl.
20 No sono forsit un nuie i dîs de mê esistence?
Lassimi alore ch’o puedi tirâ flât un lamp,
21 prime che m’in’ ledi, par no tornâ plui,
te tiere dal scûr e de ombre,
22 tiere scure come il cjalìn, regjon di scûr e di disordin,
là che ancje il clâr al sa di gnot fonde.
Notis:
- 10,1-12 - Ancje chest toc cussì disperât e dramatic al jere cjantât te liturgje dai muarts. No ’nd’jere paîs là che un cantôr nol ves savût adaments la seconde lezion (Taedet animam meam vitae meae) e la tierce (Manus tuae fecerunt me).
- 10,3 - Jop al dubite che Diu al sedi bon e just cu lis sôs creaturis. Diu isal un sadic o si sbalgjal o isal gjelôs de felicitât dal om?
- 10,9 - Alusion clare a Gjen 2,7 e 3,19.
- 10,13 - La grande cure di Diu pal om e jere rude comparse e falsetât, parcè che al masanave altris pinsîrs.
- 10,15 - Che si vedi fat ben o che si vedi fat mâl, pal om al è simpri un afâr serio a vê dafâs cun Diu.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn tpi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn